31997R2200
L 303/3
JURNALUL OFÍCIAL AL UNIUNII EUROPENE
REGULAMENTUL (CE) NR. 2200/97 AL CONSILIULUI
din 30 octombrie 1997
privind ameliorarea producției comunitare de mere, pere, piersici și nectarine
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43,
având în vedere propunerea Comisiei (1),
având în vedere avizul Parlamentului European (2),
întrucât piața comunitară a merelor, perelor, piersicilor și nectarinelor rămâne marcată de o anumită neadaptare a ofertei la cerere; întrucât această situație justifică repunerea în vigoare și extinderea la pere a măsurilor de ameliorare a producției comunitare, puse în practică pentru anii de comercializare din 1990/1991 până în 1994/1995, în ceea ce privește merele, și pentru anul de comercializare 1995, în ceea ce privește piersicile și nectarinele;
întrucât este necesară limitarea suprafețelor care pot beneficia de această măsură și excluderea dintre acestea a livezilor mai puțin productive; întrucât trebuie să se facă o repartizare a acestor suprafețe între statele membre, ținându-se seama de suprafața livezii, de producția și retragerile fiecărui stat membru; întrucât această repartizare ar trebui modificată pentru optimizarea suprafeței desțelenite; întrucât este necesar să se permită statelor membre să stabilească regiunile și condițiile în care se aplică această măsură pentru a se evita ca prin punerea în aplicare a acesteia să fie perturbat echilibrul economic și ecologic al anumitor regiuni;
întrucât cuantumul primei unice trebuie să fie stabilit ținându-se seama atât de costul operațiunii de desțelenire, cât și de pierderile veniturilor pentru producător;
întrucât prima de desțelenire vizează realizarea obiectivelor prevăzute la articolul 39 din tratat; întrucât este necesar să se prevadă finanțarea acestei măsuri de către Fondul European de Orientare și Garantare Agricolă (FEOGA), secțiunea „Garantare”,
ADOPTĂ PREZENTUL REGULAMENT:
Articolul 1
(1) Producătorii de mere, pere, piersici și nectarine din Comunitate beneficiază, la cerere și în condițiile prevăzute de prezentul regulament, de o primă unică pentru desțelenirea merilor, alții decât cei pentru producerea cidrului, a perilor, alții decât cei pentru producerea rachiului de pere, a piersicilor și a nectarinilor, cu privire la anul de comercializare 1997/1998.
(2) Prima de desțelenire este acordată pentru desțelenirea unei suprafețe de maxim 10 000 de hectare pentru fiecare grupă de produse, meri și peri, pe de o parte și piersici și nectarini, pe de altă parte, repartizați după cum urmează:
State membre
Mere și pere
(ha)
Piersici și nectarine
(ha)
Belgia
435
p.m.
Danemarca
30
-
Germania
1 100
10
Grecia
640
3 770
Spania
1 305
1 640
Franța
2 820
1 100
Irlanda
10
-
Italia
2 275
3 260
Luxemburg
10
-
Țările de Jos
545
p.m.
Austria
150
20
Portugalia
325
200
Finlanda
10
-
Suedia
40
-
Regatul Unit
305
-
Repartizarea de mai sus poate fi modificată de către Comisie în conformitate cu procedura prevăzută la articolul 6 pentru optimizarea suprafeței și poate beneficia de o primă de desțelenire în limita suprafețelor maxime prevăzute la primul paragraf.
(3) Statele membre:
-
desemnează regiunile în care se acordă prima de desțelenire, pe baza criteriilor economice și ecologice;
-
definesc condițiile care vizează, în special, garantarea echilibrului economic și ecologic al regiunilor în cauză;
-
pot desemna categoriile prioritare de producători, pe baza criteriilor obiective stabilite în acord cu Comisia.
Regiunile, condițiile și, dacă este cazul, categoriile menționate anterior sunt comunicate Comisiei de către statele membre, din momentul adoptării sau desemnării lor.
Un stat membru poate să nu desemneze nici o regiune. În acest caz, statul membru comunică acest lucru Comisiei, în termen de o lună de la intrarea în vigoare a prezentului regulament.
Articolul 2
(1) Acordarea primei de desțelenire este condiționată de angajamentul scris al beneficiarului:
(a)
de a efectua într-o singură etapă, înainte de data stabilită în conformitate cu procedura menționată la articolul 6, desțelenirea totală sau parțială a livezii sale de meri, peri, piersici sau nectarini, suprafața desțelenită trebuind să fie de cel puțin 0,5 hectare pentru meri și peri, și de cel puțin 0,4 hectare pentru piersici și nectarini;
(b)
de a nu efectua plantări de meri, peri, piersici și nectarini, în conformitate cu dispozițiile adoptate în conformitate cu procedura prevăzută la articolul 6.
(2) În sensul prezentului regulament și pentru fiecare din cele două grupe de produse menționate la articolul 1 alineatul (2), prin „livadă” se înțelege ansamblul tuturor parcelelor plantate ale fermei, cu o densitate egală sau mai mare de 300 de pomi pe hectar. Cu toate acestea, densitatea minimă este redusă la 150 de pomi pe hectar pentru parcelele plantate cu meri din soiul Annurca.
Articolul 3
Cuantumul primei de desțelenire este stabilit ținându-se seama, în special, de costurile desțelenirilor și de pierderile de venituri suferite de producătorii care au efectuat operațiuni de desțelenire.
Articolul 4
Statele membre verifică dacă beneficiarul primei de desțelenire a respectat angajamentele menționate la articolul 2. Ele iau măsurile complementare necesare, în special pentru asigurarea respectării dispozițiilor prezentului regim. Măsurile luate îi sunt comunicate Comisiei de către statele membre.
Articolul 5
Măsurile prevăzute de prezentul regulament sunt considerate ca fiind intervenții destinate regularizării piețelor agricole în înțelesul articolului 3 din Regulamentul (CE) nr. 729/70 al Consiliului din 21 aprilie 1970 privind finanțarea politicii agricole comune (3). Aceste măsuri sunt finanțate de către FEOGA, secțiunea „Garantare”.
Articolul 6
Cuantumul primei de desțelenire, precum și normele de aplicare a prezentului regulament sunt adoptate în conformitate cu procedura prevăzută la articolul 46 din Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (4).
Articolul 7
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 30 octombrie 1997.